I oktober 1995 deltok Anna Elisa Tryti i sitt hittil siste bystyremøte.

Da fikk den daværende kommunalråden for byutvikling politikerkollegaene med på et vedtak om at Bybanen skulle være ryggraden i Bergens fremtidige kollektivsystem.

– Dette er en av de aller viktigste miljøsakene for Bergen i overskuelig fremtid, sa Tryti, da NRK i 1994 fortalte om drømmen hennes i Vestlandsrevyen:

1994: En 21 år yngre Anna Elisa Tryti snakker om ybaneplanene på Vestlandsrevyen. Du trenger javascript for å se video. 1994: En 21 år yngre Anna Elisa Tryti snakker om ybaneplanene på Vestlandsrevyen.

Det tidlige engasjementet har gitt Tryti tilnavnet «Bybanens mor».

20 år senere er 57-åringen tilbake i politikken. Og som nyutnevnt byutviklingsbyråd for Ap, ville skjebnen det slik at bybanesaken også blir den første hun må ta fatt på i comebacket.

Mye rart skal skje hvis den betente saken ikke også blir den mest omdiskuterte.

– Jeg ser for meg at dette blir heftig, viktig og kjekt, sier Tryti.

Var sterk tunnel-forkjemper

I en ellers forutsigbar byrådskabal var Tryti den største overraskelsen da Harald Schjelderup tirsdag avslørte hvem han skal ha med seg i byrådet.

NYTT BERGENSBYRÅD: F.v. Rebekka Ljosland (KrF), Julie Andersland (V), Pål Hafstad Thorsen (Ap), Harald Schjelderup (Ap), Dag Inge Ulstein (KrF), Erlend Horn (V) og Anna Elisa Tryti (Ap). Foto: Hallgrim Hals / NRK

I forhandlingene mellom Ap, KrF og Venstre har de to sistnevnte fått gjennomslag for sitt syn i bybanesaken: At traseen skal legges over verdensarvstedet Bryggen.

LES MER: Enige om Bybane her: – En stor kamel å svelge

Paradoksalt nok er kvinnen som får ansvar for å gjennomføre vedtaket, sterk motstander av løsningen. De siste årene har Tryti jobbet som fylkeskultursjef, med ansvar for å fremme antikvariske interesser.

Ved flere tilfeller har hun fremhevet tunnelløsningen for traseen mot Åsane som den beste.

– Jeg har vært helt klar på at jeg fraråder bybane over Bryggen, medgir Tryti.

– Er du skuffet over at byrådet har gått inn for dette?

– Med et godt samarbeid med antikvariske myndigheter og kulturminnemiljøene, så tror jeg vi skal få det til. Det blir min oppgave å sørge for at det blir gjort på en ytterst skånsom måte, sier Tryti.

– Hun vet at beslutningen er tatt

BYRÅDSLEDER: Harald Schjelderup (Ap) tar over som byrådsleder i Bergen.

Harald Schjelderup og Ap har vært klare på at de ønsker tunnel, men understreker at Ap-byråd Tryti vil jobbe for Bryggen-løsningen de har blitt enige med Venstre og KrF om.

– Det kommer til å gå helt fint. Anna Elisa vet at den beslutningen er tatt, sier den påtroppende byrådslederen.

Han mener Tryti er den perfekte kandidaten til jobben.

– Kompetansen og erfaringen fra kulturminnefaglige miljøer kommer til å være helt uvurderlig. Dette er i de beste hender, mener Schjelderup.

– Det blir en krevende utfordring

NY BYRÅD: Erlend Horn (t.v.) frykter ikke omkamp om Bybanen. Foto: Hommedal, Marit / NTB scanpix

Venstres nye sosialbyråd Erlend Horn frykter heller ikke at den tidligere Bryggen-kritikeren skal stikke kjepper i hjulene for bybaneutbyggingen.

– På ingen måte. Alle byrådene kommer til å forholde seg til den byrådsplattformen som nå ligger på bordet, sier Horn.

Tryti sier hun er ydmyk overfor jobben som venter.

– Jeg gleder meg til å ta Bybanen videre i alle himmelretninger, men det er klart at det blir en krevende utfordring. Jeg har veldig stor respekt for hva som kreves i en slik fantastisk flott historisk by som Bergen, sier den nye byutviklingsbyråden.

LES OGSÅ: Slik skal de styre Bergen

LES OGSÅ: Hun er den yngste byråden noensinne